Document ID: /roh_data/filtered/fineweb-2-filterrobots_roh.jsonl.gz/45558

Lena Häcki ha contanschì il 9avel rang tar la cursa da persecuziun sur 10 kilometers. L'atleta da 26 onns ha mussà ina fitg buna prestaziun, oravant tut da sajettar. Sulettamain in sajet n'ha betg tutgà. Ella ha la fin finala gì cnap ina minuta retard sin la victura norvegiaisa Marte Olsbu Röiseland.
Aita Gasparin è vegnida 30avla, sia sora Selina 49avla.
Passlung
Tar las cursas da passlung a Lillehammer è Jonas Baumann, l'atlet ch'è oriund da Lon, sa plazzà sco meglier Svizzer sin il 17avel plaz sur 15 km en il stil liber. La cursa è vegnida dominada dals Norvegiais, ch'han occupà set dals diesch emprims plazs. Gudagnà ha Simen Hegstad Krüger avant Hans Christer Holund e Martin Löwström Nyenget.
Dario Cologna n'è betg stà da la partida, el sa concentrescha sin las cursas da la proxima fin d'emna a Tavau.